**Laudo Liebenberg**, gebore 18 Junie 1984, in Kaapstad, Wes-Kaap, is ŉ Suid-Afrikaanse sanger van die groep aKING (sedert 2007) en Eet Kreef (sedert 2019) en akteur. Na skool het Liebenberg BA Drama studeer aan die Universiteit van Stellenbosch.

Musiek
------

### aKING

Liebenberg is een van die stigters van die musiekgroep aKING, asook die hoofsanger en hoofkitaarspeler. Die groep is in 2007 in Bellville, Wes-Kaap gestig. Die groep het regoor Suid-Afrika getoer en het ook by groot konserte soos Oppikoppi Musiekfees en die Coke Zero Fees in 2009 opgetree, waar hulle die verhoog met internasionale kunstenaars soos *Oasis*, *Snow Patrol* en *Panic! at the Disco* gedeel het. Die lede is tans: Laudo Liebenberg (sang en kitaar), Hennie van Halen (baskitaar). Jaco "Snakehead" Venter (tromme) en Andrew Davenport (kitaar).

Aan die einde van 2008 het aKING drie enkelsnitte opgeneem, In the Twilight, wat hulle deur die Kaapse produksiemaatskappy, *Ghetto Vibrations*, gedoen het in samewerking met *Khayelitsha United Mambaso* en *Thokozani Brothers*. aKING word ook geassosieer met Fokofpolisiekar, Van Coke Kartel en Die Heuwels Fantasties en tree baie keer saam op in konserte. In 2009 het aKING na Argentinië gevlieg om ŉ musiekvideo te maak vir hul enkelsnit, *You and I*. Vroeg in 2011 het die groep ook ŉ verskyning op die SABC2-sepie, *7de Laan*, gemaak.

#### Diskografie

* Dutch Courage (2008)
* Against all odds (2009)
* In the Twilight (enkelsnit; 2009)
* The Red Blooded Years (2011)
* Morning After (2014)

### Eet Kreef!

Tans is Liebenberg deel van die groep wat die Afrikaanse musieklegende, Johannes Kerkorrel, se satiriese album *Eet Kreef!* herinterpreteer met hul eie unieke stempel met hul album Eet Kreef Herleef! Die album sluit bekende snitte in soos *Sit dit af*, *Hillbrow*, *Energie* en *Hoe ek voel*. Bykans 30 jaar gelede is Kerkorrel en sy orkes, *Die Gereformeerde Blues Band*, se *Eet Kreef!*-album deur die destydse Suid-Afrikaanse Uitsaaikorporasie (SAUK) van radiospeellyste verban. Liebenberg, Frank Freeman (Arno Carstens se kitaarspeler), Sheldon Yoko, Etienne van Rooyen en Schalk van der Merwe is deel van hierdie projek. Freeman en Van Rooyen is verantwoordelik vir die verwerking van die musiek. Die groep het ook in 2020 ŉ Fiësta-toekenning gewen vir Beste Musiekgedrewe Produksie.

Film
----

* *Twee Grade van Moord*; vertolk die rol van Sean
* *Ander Mens*; vertolk die rol van Louw
* *Die Versoening van Daniël du Randt*; vertolk die rol van ŉ Britse soldaat
* *Kanarie*; vertolk die rol van ŉ soldaat (2019)

Televisie
---------

* *Black Sails*; Seisoen 2, 3 en 4; vertolk die rol van Dooley
* *Outlander;* Seisoen 3; vertolk ŉ agtergrond rol
* *Warrior*; vertolk ŉ agtergrond rol
* *Die Byl*; Seisoen 2; vertolk die rol van Adriaan
* *Waterfront*; vertolk ŉ agtergrond rol
* *Die Boland Moorde*; vertolk ŉ ondersteunende rol
* *American Monster*; Seisoen 3, Episode 5; vertolk die rol van Gilbert

Teater
------

* *Hamer van die Hekse*; vertolk ŉ ondersteunende rol
* *Romeo & Julia*; vertolk die rol van Romeo
* *Kruispad: Die Legende van die Goue Vis*; vertolk die rol ondersteunende hoofrol
* *Broers*; vertolk die rol van Alexander Tsjechof
* *Katvoet*; vertolk die rol van Boela

Persoonlike lewe
----------------

Liebenberg is getroud met Cara Bastiaanse op 1 Oktober 2016 op Snyderskloof in die Karoo.

Toekennings
-----------

* Fiësta-toekenning: Beste Musiekgedrewe Produksie, vir *Eet Kreef!* (2020)
* SAMA-toekenning: Beste Rock Album, vir aKING (2015)

Bronnelys
---------

* 
* Laudo Liebenberg CV.pdf
* 
* 
* 
* 
* 
* 
* 
* 

|  |  |
| --- | --- |
| Normdata Edit this at Wikidata | 
* IMDb: nm6932396

 |